الديبة (17 نوفمبر 1927 - 30 ديسمبر 2016) لعيب كورة قدم مصرى و حكم دولى ، اسمه الحقيقى محمد دياب العطار. اتولد الديبة يوم 17 نوفمبر 1927 فى الاسكندريه ، وبدأ مسيرته الكروية فى نادى الاتحاد السكندرى سنة 1944 و خد لقب هداف اول موسم لالدورى المصرى الممتاز سنة 1949/1948 برصيد 15 جون . انضم الديبة لفريق مصر لكورة القدم ولعب معاه فى اوليمبياد صيف 1948 و اوليمبياد صيف 1952 . وكان عضو فى فريق مصر لكورة القدم اللى كان فاز بأول نسخة من كاس افريقيا للامم سنة 1957 اللى اتلعبت فى السودان ، وحقق الديبة فيها انجاز تاريخى لما فاز هو بلقب هداف البطولة برصيد 5 اجوان كأول لاعب فى تاريخ البطولة يحقق اللقب ده ، وكمان كان هو اول لاعب فى تاريخ البطولة يحرز 4 اجوان فى ماتش واحد (سوبر هاتريك) فى الماتش اللى كان بين المنتخبين المصرى والاثيوبى واللى انتهى بنتيجة 0/4 لصالح المنتخب المصرى . اعتزل الديبة لعب كورة القدم سنة 1958. بدأ الديبة مشواره التحكيمى بعد اعتزاله لعب كورة القدم ، وكان اشترك فى تحكيم مباريات كاس الخليج 1972. فى سنة 2007 ومع احتفال الاتحاد الافريقى لكورة القدم بمرور خمسين سنة على تأسيسه (اليوبيل الدهبى) ، تم اختيار الديبة ضمن اعظم 200 لعيب كورة قدم فى تاريخ افريقيا.